|  |
| --- |
| Trachoma |
|  
Įvirtęs vokas ir blakstienos dėl trachomos |
| ICD-10 | A71 |
| ICD-9 | 076 |
| MedlinePlus | 001486 |

**Trachoma**, dar vadinama **granuliniu konjunktyvitu**, tai infekcinė liga, kurią sukelia bakterija *Chlamydia trachomatis*. Dėl infekcijos randėja ir šiurkštėja vidinis akių vokų paviršius. Šis randėjimas gali sukelti akių skausmą, akių išorinio paviršiaus arba ragenos pažeidimą ir ligonis gali apakti.

Priežastis
----------

Ligą sukelianti bakterija gali plisti per tiesioginį ir netiesioginį sąlytį su sergančio asmens akimis arba nosimi. Netiesioginis sąlytis galimas per drabužius arba bakteriją gali pernešti musės, tupėjusios sergančiam asmeniui akių arba nosies srityje. Paprastai reikia ne vienos infekcijos per kelerių metų laikotarpį, kol akių vokai tiek surandėja, kad blakstienos sutinus vokams įvirsta į vidų ir ima trinti akies paviršių. Vaikai ligą platina dažniau nei suaugusieji. Plitimą skatina ir prastos sanitarinės sąlygos, gyvenimas žmonių perpildytuose būstuose ir švaraus vandens bei higieniškų tualetų trūkumas.

Profilaktika ir gydymas
-----------------------

Ligos išvengti galima gerinant švaraus vandens tiekimą ir gydant užsikrėtusiuosius antibiotikais. Galima gydyti visus iškart – žmonių grupes srityse, kur liga pasitaiko dažnai. Vien prausimosi ligai išvengti neužtenka, tačiau tai gali būti naudinga papildoma priemonė. Ligą gydyti galima per burną vartojamu azitromicinu arba išviršiniu tetraciklinu. Azitromicinas yra pirmojo pasirinkimo priemonė, nes jį galima vartoti viena per burną skiriama doze. Jeigu akių vokai surandėjo, kad ligonis neapaktų, blakstienų padėtį koreguoti gali prireikti chirurginiu būdu.

Epidemiologija
--------------

Visame pasaulyje aktyvios formos infekcija serga apie 80 milijonų žmonių. Tam tikrose srityse gali būti apsikrėtę 60–90 % vaikų. Liga dažniau paveikia moteris nei vyrus, galbūt dėl jų artimesnio kontakto su vaikais. Dėl ligos 2,2 milijonų žmonių prastai mato, o 1,2 milijonų visiškai apako. Ji dažnai pasitaiko 53 Afrikos, Azijos, Centrinės ir Pietų Amerikos šalyse; rizikos srityse gyvena apie 230 milijonų žmonių. Dėl ligos kasmet patiriama 8 milijardų USD nuostolių. Ji priskiriama ligų grupei, vadinamai apleistomis atogrąžų ligomis.

Išnašos
-------

1. ↑  Swanner, Yann A. Meunier ; with contributions from Michael Hole, Takudzwa Shumba & B.J. (2014). *Tropical diseases : a practical guide for medical practitioners and students*. Oxford: Oxford University Press, USA. p. 199. ISBN 9780199997909.
2. 1 2 3 4 5 6 7 8 9 10 11 12 13  „Blinding Trachoma Fact sheet N°382". *World Health Organization*. 2013 m. lapkričio mėn. Nuoroda tikrinta 14 March 2014.
3. 1 2  Evans JR1, Solomon AW (2011 m. kovo mėn.). „Antibiotics for trachoma". *Cochrane Database Syst Rev* **16** (3): CD001860. PMID 21412875. doi:10.1002/14651858.CD001860.pub3.
4. ↑  Ejere, HO; Alhassan, MB; Rabiu, M (Apr 18, 2012). „Face washing promotion for preventing active trachoma.". *The Cochrane database of systematic reviews* **4**: CD003659. PMID 22513915. doi:10.1002/14651858.CD003659.pub3.
5. ↑  Mariotti SP (2004 m. lapkričio mėn.). „New steps toward eliminating blinding trachoma". *N. Engl. J. Med.* **351** (19): 2004–7. PMID 15525727. doi:10.1056/NEJMe048205.
6. 1 2  Fenwick, A (Mar 2012). „The global burden of neglected tropical diseases.". *Public health* **126** (3): 233–6. PMID 22325616. doi:10.1016/j.puhe.2011.11.015.